Små til middelsstore, avlange snutebiller (ofte 2 – 6 mm), kroppen nokså jevnbred, fint hårete, som oftest brunlige på farge, gjerne med noe metallglans. Hodet er i midten trukket ut til en snute som vanligvis er lengre, ofte mye lengre, enn resten av hodet. Fasettøynene er runde og utstående. Brystskjoldet (pronotum) er omtrent så langt som bredt, framover tilsmalnet, med rundede sider. Dekkvingene er mye bredere enn brystskjoldet, med tydelige skuldre, parallellsidige. Beina er kraftige og middels lange.